ml ml ml en en en ml ml ml ml ml ml en en ml en ml ml ml ml en en ml en ml ml ml ml ml ml ml en en ml en ml ml en en ml en en ml ml ml ml ml ml ml ml ml ml ml ml ml ml ml ml ml en en en hu en ml cs en cs cs cs en en cs da da cs en en cs cs en en ml en en
പോരാളികളുടെ മാത്രം ലോകം(കിടപ്പുമുറി). രാത്രിയുടെ അന്ത്യയാമങ്ങള്‍ മുതല്‍ പ്രഭാതം വരെയുള്ള സമയങ്ങളില്‍ എപ്പോഴും പ്രതീക്ഷിക്കാം ഒരു പോരാളിയുടെ കിടപ്പറയിലേക്കുള്ള ആഗമനം. പകല്‍ ഗാഢനിദ്രയിലാവാം. ശല്യപ്പെടുത്തുന്നത്‌ പൊറുക്കാനാവാത്ത കുറ്റം. അല്ലറചില്ലറ തമാശകള്‍, പൊട്ടിച്ചിരികള്‍, പാട്ടുകള്‍ മുതലായവ കേട്ടാല്‍ നെറ്റിച്ചുളിക്കരുത്‌! അതു പോരാളികളുടെ നേരംപോക്കുകളിലൊന്നാവാം. പ്രവേശനവും പാലിക്കേണ്ട നിയമങ്ങളും ചീഫ്‌ കമാന്‍ഡര്‍ വ്യക്തമാക്കും.
Showing posts with label തോറബോറ. Show all posts
നീണ്ട ഒരു ഇടവേളക്കു ശേഷം പോരാളികളുടെ കഥകളുമായി തോറബോറ സജീവമാവാന്‍ പോവുകയാണ്. തോറബോറയെന്ന യുദ്ധഭൂമിയില്‍ ചീഫ് കമാന്‍ഡര്‍ മാത്രമായിരുന്നു ബാച്ച്‌ലര്‍ പദവിക്ക് അപവാദമായി ഉണ്ടായിരുന്നതെങ്കില്‍ ഇന്നു കഥമാറിയിരിക്കുന്നു. വീരസാഹസചരിതങ്ങളില്‍ എന്നും പോരാളികള്‍ക്ക് പ്രചോദനമായിരുന്ന റഷീദാണ് ആദ്യമായി ഈ അപവാദത്തിന് ഇറങ്ങിപ്പുറപ്പെട്ടത്. പെണ്ണുകാണല്‍ ചടങ്ങുകളില്‍ സെഞ്ച്വറിയടിക്കുമെന്ന് തോന്നലുളവാക്കിയെങ്കിലും ക്വാര്‍ട്ടറില്‍ മൂക്കുംകുത്തി വീണു. അതിരാവിലെ കുളി കഴിഞ്ഞ്, ചുരുണ്ടു ചുരുണ്ടു ഒരു വഴിക്കായ തലമുടി നേരെയാക്കാന്‍ വൃഥാ ശ്രമിച്ചും(പഴയ സ്റ്റിക്കിന്റെ പേനയില്‍ സ്പ്രിങ്ങ് ആയി ഉപയോഗിക്കാവുന്ന മേല്‍ത്തരം ക്വാളിറ്റിയുള്ള മുടിയാണിതു കേട്ടോ) തേച്ചുമിനുക്കിയ ഷര്‍ട്ടും പാന്റ്‌സും(ഓരോ പെണ്ണുകാണലിനും പുതിയതിടണമെന്ന് ആഗ്രഹമില്ലാഞ്ഞിട്ടല്ല. പുതുജോഡികളിട്ട്, കാപ്പികുടിയും പലഹാരതീറ്റയും പത്തുവീടുകളില്‍ പൂര്‍ത്തിയാക്കിയപ്പോഴാണ് ഇനിയീക്കളി ആപത്താണെന്ന് പാവം പോരാളിക്കു ബോധ്യമായത്.)ധരിച്ച് വീടുകള്‍ തോറും കയറിയിറങ്ങി. നൂറുവീടുകളില്‍ നിന്നു ഭിക്ഷയെടുത്തു എത്തിച്ചു കൊള്ളാമെന്നു പളനിയാണ്ടവനു നേര്‍ച്ച നേര്‍ന്നതു പോലെയായിരുന്നു റഷീദിന്റെ ഓരോ പെണ്ണുകാണല്‍ യാത്രകളും. കൃത്യം 25ാമത്തെ യാത്രയില്‍ പലമുഖങ്ങള്‍ കയറി നിരങ്ങിയ ആ മനസ്സില്‍ ഒരു ഹൂറി കയറി ഇരിപ്പുറപ്പിച്ചു.
ചായകുടിക്കുശേഷം അല്‍പ്പനേരം പെണ്ണിനോടു സംസാരിക്കാന്‍ വീട്ടുകാര്‍ അനുവദിച്ചെങ്കിലും പോരാളി വിടുന്ന ലക്ഷണമില്ല. ഒടുവില്‍ പെണ്ണിന്റെ തന്തപ്പടി തന്ത്രത്തില്‍ പെണ്ണിനെ അടുക്കളയിലേക്കു പറഞ്ഞുവിട്ടിട്ടാണ് റഷീദിനെ സ്വീകരണമുറിയിലേക്കു കൂട്ടിവന്നത്. കല്യാണത്തിയ്യതി ഇപ്പോള്‍ തന്നെ കുറിക്കണമെന്നായിരുന്നു ബാച്ച്‌ലര്‍ പദവി വലിച്ചെറിയാന്‍ വെമ്പല്‍ പൂണ്ട ജൂനിയര്‍ പൂക്കുട്ടി(യുദ്ധഭൂമിയില്‍ പോരാടിക്കൊണ്ടിരിക്കെ പുതിയതായി വന്ന [ഭടനെ]ജോലിക്കാരനെ ടിയാന്‍ വിരട്ടുകയുണ്ടായി. കമാന്‍ഡറോടു പരാതി പറഞ്ഞ വേളയില്‍ പുതിയ ഭടനു വിരട്ടിയയാളുടെ പേരറിയുകയുണ്ടായില്ല. ഒരു ജൂനിയര്‍ പൂക്കുട്ടിയാണ്. റസൂല്‍ പൂക്കുട്ടിക്ക് ഓസ്‌കര്‍ കിട്ടി തിളങ്ങി നില്‍ക്കുന്ന സമയമായിരുന്നു അത്. ജൂനിയര്‍ പൂക്കുട്ടിയോ? അതാരാ? കമാന്‍ഡറുടെയും അണികളുടെയും കണ്ണില്‍ ആകാംക്ഷ നൂറ്റിപ്പത്തു വോള്‍ട്ടിന്റെ ബള്‍ബ് കത്തിയാലെന്ന പോലെ തെളിഞ്ഞു നില്‍ക്കുന്നു. എന്നിട്ടും ആളെ മനസ്സിലാവാതെ വന്നപ്പോള്‍ കമാന്‍ഡറെയും കൂട്ടി ഭടന്‍ യുദ്ധക്കളത്തിലെത്തി. അതാ അവിടെ പരിചയില്‍[മോണിറ്റര്‍]നിന്നു കണ്ണെടുക്കാതെ വാള്‍പ്പയറ്റില്‍[ചാറ്റിങ്]ഏര്‍പ്പെട്ടിരിക്കുന്ന റഷീദ്. അപ്പോള്‍ മാത്രമാണ് റഷീദിനു റസൂലുമായുള്ള അപാരമായ സാമ്യം ഞങ്ങള്‍ പോരാളികള്‍ ശ്രദ്ധിക്കുന്നത്.അന്നുമുതല്‍ പുതിയ ഒരു വിളിപ്പേരു കൂടി റഷീദിനു സ്വന്തമായി). പെണ്ണിന്റെ തന്തയാകെ ആശയക്കുഴപ്പത്തിലായി. ഇങ്ങനെയുമുണ്ടോ ചെറുക്കന്‍മാരുടെ ആക്രാന്തം. പെണ്ണുകെട്ടിച്ചുതരികയെന്നാവശ്യപ്പെട്ട് പട്ടാപ്പകല്‍ പ്രകടനം നടത്തിയ പോരാളികളിലൊന്നാണീ ചെറുക്കനെന്ന് അന്നാ തന്ത അറിയാത്തത് എത്ര നന്നായി എന്നി പിന്നീട് ഞങ്ങള്‍ ആലോചിച്ചിട്ടുണ്ട്. എന്തായാലും ഒരു സുന്ദരമുഹൂര്‍ത്തത്തില്‍ പോരാളി തന്റെ സഹധര്‍മിണിയായി ഇറങ്ങിത്തിരിക്കാന്‍ ധൈര്യം കാട്ടിയ സുന്ദരിയുടെ കഴുത്തില്‍ താലി ചാര്‍ത്തി. തെക്കന്‍ ബിരിയാണി ആദ്യമായി കഴിക്കുന്നതിനിടെ വടക്കന്‍ പോരാളികള്‍ അദ്ഭുതം കൂറി. ഇതെന്തു വിഭവമെന്നാണ് ആ വില്ലുപോലെ വളയുന്ന പുരികങ്ങളുടെ അര്‍ഥമെന്നറിയാവുന്ന മറ്റൊരു തെക്കനും യുദ്ധഭൂമിയിലെ കവിയുമായ നിഷാദ് ഉത്തരം മറ്റാരും കേള്‍ക്കാതെ പറഞ്ഞു. ഇതാണ് ഇവിടുത്തെ ബിരിയാണി.
ഓണ്‍ലൈന്‍ പ്രണയമോ വിവാഹാലോചനയോ എന്നൊന്നും ഇതുവരെയും വ്യക്തമാവാത്ത ആ സംഭവത്തിനു അഞ്ചടി മൂന്നിഞ്ചുകാരനായ പോരാളിയാണു കാരണക്കാരന്‍. അനുസ്യൂതം നടന്നുകൊണ്ടിരുന്ന ആ ഓര്‍ക്കൂട്ട് ബാന്ധവത്തിനു ഒരുപ്രസവകാലത്തിന്റെ പ്രായമായിക്കഴിഞ്ഞാണ് പോരാളികള്‍ സടകുടഞ്ഞെഴുന്നേല്‍ക്കുന്നത്. അപ്പോഴേക്കും വൈകിപ്പോയിരുന്നു. ഇരു വീട്ടുകാരും ബി.എസ്.എന്‍.എല്‍ ദൂതന്മാര്‍ മുഖാന്തരം വാഗ്വാദങ്ങളിലേര്‍പ്പെട്ടു. വാടാ പോടാ വിളികള്‍. യുദ്ധഭൂമിയേക്കാള്‍ സംഘര്‍ഷഭരിതമായ അവസ്ഥ പോരാളിയുടെ വീട്ടില്‍. ഒടുവില്‍ സന്ധിയിലേര്‍പ്പെടാമെന്നു ഇരുകൂട്ടരുടെയും തീരുമാനം. പൊക്കമില്ലായ്മയാണെന്റെ പൊക്കമെന്ന പറഞ്ഞ കുഞ്ഞുണ്ണിമാഷിനെ പോലെ നിസാം ഒരു പോരാളിയുടെ പരിവേഷത്തില്‍ നില്‍ക്കുന്നു. വിവരമറിഞ്ഞതു മുതല്‍ കമാന്‍ഡറുടെ വായ തുറന്ന പടിയിരിക്കുകയാണ്. പെണ്ണും പിടക്കോഴിയുമുള്ള തന്റെ പിന്‍ഗാമിയാവാനാണ് കുറിയ പോരാളിയുടെ ഈ എളിയ ശ്രമമെന്ന് അറിയാവുന്നതിന്റെ സന്തോഷം കൊണ്ടാണോ വിവാദങ്ങളോടു ഭയമായതിനാലാണോ കമാന്‍ഡറുടെ വായ അടയാത്തതെന്നു തോറബോറയില്‍ അടക്കം പറച്ചിലുകള്‍ ഉയര്‍ന്നു തുടങ്ങി.
റഷീദിന്റെ റെക്കോഡുകള്‍ക്ക് വെല്ലുവിളി ഉയര്‍ത്തിയില്ല എന്നുമാത്രമല്ല, നാണക്കേടുണ്ടാക്കുകയും ചെയ്തായിരുന്നു അഞ്ചടി മൂന്നിഞ്ചുകാരന്റെ വിവാഹമുറപ്പിച്ചത്. ഒരേയൊരു പെണ്ണുകാണല്‍ മാത്രം. ഇതില്‍പ്പരം എന്തുനാണക്കേടാണ് തോറബോറക്കും പോരാളികള്‍ക്കും വരാനുള്ളത്. കമാന്‍ഡറുടെ മൂക്ക് ദേഷ്യം കൊണ്ടു ചുവന്നു. സുധീറിനും ഷെമീറിനുമൊക്കെ അതിനാഗ്രഹമുണ്ടായിരുന്നെങ്കിലും ആ മുഖത്ത് മൂക്ക് ചുവക്കുന്നത് ആരു കാണാന്‍. ചിരിച്ചാല്‍ പല്ലുമാത്രം ഭംഗിയായി കാണാമെന്നാണ് വഴക്കടിക്കുമ്പോള്‍ മത്തോന്‍ സക്കീര്‍ പറയാറുള്ളത്. ഇനി പറഞ്ഞിട്ടു കാര്യമില്ല. പന്തിയിലൊരു പോരാട്ടം മാത്രമാണ് പോരാളികള്‍ക്ക് ബാക്കിയാവുന്നത്. വലിയൊരു യുദ്ധം കാണാന്‍  കോഴിക്കോട് നിന്ന് കമാന്‍ഡറുടെ കൂടെ ട്രെയിനിലായിരുന്നു ഞങ്ങള്‍ സഹപോരാളികള്‍ ഇറങ്ങിത്തിരിച്ചത്. സൂചി കുത്താനിടമില്ലാത്ത ട്രെയിനില്‍ ഇന്‍സൈഡ് ചെയ്തു നിലയുറപ്പിച്ച വയനാടന്‍ പോരാളി അറഫാത്തിനും ചീഫ് കമാന്‍ഡര്‍ക്കും വഴികാട്ടിയായി കവി നിലത്ത് കുത്തിയിരുന്നു മാതൃകകാട്ടി. നിലത്തിരുന്ന്  യാത്ര ചെയ്യുന്നതിന്റെ സുഖമറിഞ്ഞും സൊറപറഞ്ഞും കൊച്ചിയെത്തുമ്പോള്‍ നിക്കാഹിന്റെ സമയത്തോടടുത്തു. ഓട്ടോ വിളിച്ചും ബസ്സിലേറിയും യുദ്ധം നടക്കുന്ന ഓഡിറ്റോറിയത്തിലെത്തി. ദാ അവിടെയുമുണ്ട് കൂട്ടം തെറ്റിവന്ന കുറേ പോരാളികളും. കറങ്ങിത്തിരിയാന്‍ അധികം സമയമില്ലാത്തതിനാലും വൈകീട്ട് യുദ്ധഭൂമിയില്‍ മടങ്ങിയെത്തിക്കൊള്ളാമെന്ന് രാജാവിനോട് കരാര്‍ ചെയ്തിരുന്നതിനാലും മണവാളനും മണവാട്ടിക്കും ആശംസകള്‍ നേര്‍ന്നും വയറുനിറയെ ശാപ്പാട് കഴിച്ചും പോരാളികള്‍ സ്ഥലം കാലിയാക്കി. ഫോര്‍ട്ട് കൊച്ചിയില്‍ നിന്നു തിരികെ കൊച്ചിയിലേക്ക് ബോട്ടില്‍ പോവാമെന്നായിരുന്നു ഭൂരിപക്ഷാഭിപ്രായം. ബോട്ട് ജെട്ടി എവിടെയെന്നറിയാത്ത പോരാളികളെ രക്ഷിക്കാന്‍ ഇക്കുറിയും കവിയാണ് രംഗത്തെത്തിയത്. വിദേശികളെ പറ്റിക്കാന്‍(കടക്കാരനു ജീവിക്കാനും) തൊപ്പി, കഥകളി ഡ്രസ് തുടങ്ങിയവ വില്‍ക്കുന്ന കടയുടെ കാഷ്യര്‍ സീറ്റിലിരിക്കുന്ന പെണ്‍കുട്ടിയോട് കവി ചോദിച്ചു. ജെട്ടി എവിടെയാണ്? പിന്നില്‍ കൂട്ടച്ചിരി, പോരാളികള്‍ എന്തിനാണിത്ര ചിരിക്കുന്നതെന്ന് ആലോചിച്ചിട്ട് പിടികിട്ടാതിരുന്ന കവി അടുത്തനിമിഷമാണ് ചോദ്യത്തിലെ ദ്വയാര്‍ഥം മനസ്സിലാക്കിയത്. എന്തായാലും പെണ്‍കുട്ടി ചൂണ്ടിക്കാട്ടിയ വഴിയെ പോരാളികള്‍ ജെട്ടി ലക്ഷ്യമാക്കി നടന്നു. അല്‍പ്പ വസ്ത്രധാരിണികളായ വെള്ളക്കാരികളെ അധിക നേരം തുറിച്ചു നോക്കരുതെന്ന് കമാന്‍ഡറുടെ വക നിര്‍ദേശമുണ്ടായിരുന്നതിനാല്‍ പോരാളികള്‍ ജാഗ്രതയിലായിരുന്നു. ആദിവാസികളെ മാത്രം കണ്ടുശീലിച്ച വയനാടിന്റെ സന്തതി അറഫാത്തിന് ഈ ഉദ്യമത്തിനിടെ കോങ്കണ്ണു ബാധിച്ചോ എന്നുവരെ പോരാളികള്‍ സംശയിച്ചു. ആദ്യമായി ബോട്ടില്‍ കയറിയ സന്തോഷത്തില്‍ മത്തോന്‍ സക്കീര്‍  ബഹളമുണ്ടാക്കിയത് മറ്റ് യാത്രക്കാരെ മുഷിപ്പിച്ചോ എന്ന് പോരാളികളില്‍ ചിലര്‍ക്കു തോന്നിയെങ്കിലും പുറത്തുപറഞ്ഞില്ല. മത്തോന്റെ കൂതറ സ്വഭാവം അറിയാവുന്നതിനാല്‍ ഉള്ള വെയിറ്റ് കളയണ്ട എന്നതാണ് അതിനു കാരണം. ദൈവ കാരുണ്യത്താല്‍ നാട്ടുകാരുടെ കൈകാലടയാളങ്ങള്‍ ദേഹത്തു വീഴാതെ പോരാളികള്‍ കരയണഞ്ഞു. അടുത്ത കല്യാണത്തിനു വീണ്ടും ഒത്തുകൂടാമെന്ന ശുഭപ്രതീക്ഷ മാത്രം ബാക്കിയാക്കി തിരികെ യുദ്ധഭൂമിയിലേക്ക് ട്രെയിന്‍ കയറി. ബാച്ചിലേഴ്‌സ് പദവി ഉപേക്ഷിച്ച പ്രിയ പോരാളികളെ ഭാവുകങ്ങള്‍.
Email ThisBlogThis!Share to TwitterShare to FacebookShare to Pinterest
Labels: കല്യാണം, തോറബോറ, നര്‍മം, പോരാളികള്‍
Sunday, January 4, 2009
നിഷാദിന്റെ കോയമ്പത്തൂരും റഷീദിന്റെ എനിമയും പിന്നെ തോറബോറയിലെ പോരാളികളുടെ കാത്തിരിപ്പും
പുതിയ സംഭവവികാസങ്ങള്‍ ഉണ്ടാവാത്തതില്‍ ഒരേ സമയം ആശങ്കയിലും ആകാംക്ഷയിലുമായിരുന്നു പോയ രണ്ടുമാസക്കാലമായി തോറബോറ. എന്താണ്‌ ഒന്നും സംഭവിക്കാത്തത്‌? എല്ലാവരും പലപ്പോഴായി ഉയര്‍ത്തുകയും ചെയ്‌തു ഈ ചോദ്യം. അധികം കാത്തിരിക്കേണ്ടിവന്നില്ല, കളിയാക്കലുകളുടെ ഉസ്‌താദിനായിരുന്നു ആദ്യ ഊഴം. ഇടുക്കിയില്‍ നിന്നുള്ള കോഴിക്കോടന്‍ യാത്ര, ജീവിതാവസാനം വരെ അല്‍ട്ട്‌സ്‌ഹെയ്‌മേഴ്‌സ്‌(ഉച്ചാരണം ഇതാണെന്നാണ്‌ വിദഗ്‌ധര്‍ പറയുന്നത്‌.) ബാധിച്ചിട്ടില്ലെങ്കില്‍ മറക്കില്ലെന്നുറപ്പുള്ളതാക്കിയായിരുന്നു മഹാകവി നിഷാദിന്റെ വരവ്‌.(കവിയെന്ന്‌ അയാള്‍ സ്വയം അവകാശപ്പെടുന്നതാണ്‌. പോരാളികള്‍ ആരും തന്നെ അതംഗീകരിക്കാന്‍ തയ്യാറില്ലെന്നുള്ളതാണ്‌ സത്യം). നിഷാദ്‌ പറഞ്ഞ 'സത്യ'ത്തില്‍ നിന്നും പോരാളികള്‍ മെനഞ്ഞ കഥയില്‍ നിന്നും ഉരുത്തിരിഞ്ഞ സാരം ഇതാണ്‌:- ട്രെയിനില്ലാത്ത ജില്ലയെന്ന നാണക്കേടംഗീകരിക്കാന്‍ വിമുഖത കാണിക്കുന്ന പോരാളിക്ക്‌ നാട്ടില്‍ നിന്നു പുറപ്പെടുന്ന മലബാര്‍ രാത്രികാല ബസ്സിനെ ആശ്രയിക്കാമായിരുന്നു. എന്നാല്‍ ആലുവയില്‍ ബസ്സിറങ്ങി കോഴിക്കോടിനു ട്രെയിന്‍ പിടിക്കാനാണ്‌ കവിയുടെ മനസ്‌ തീരുമാനമെടുത്തത്‌. ആലുവയില്‍ ഒന്നരമണിക്കൂര്‍ ട്രെയിന്‍ കാത്തുനിന്നു ചാടിക്കയറിയ ബോഗി കണ്ടതേ പോരാളിയുടെ കണ്ണുതള്ളി. ലോക്കലിനുള്ള ടിക്കറ്റുമായി ചാടിക്കയറിയത്‌ റിസര്‍വ്‌ഡ്‌ ബോഗിയില്‍.
ട്രെയിനില്‍ കയറിയ പാടെ തോറബോറയില്‍ വിളിച്ച്‌ വരുന്ന വിവരം അറിയിച്ചതിനു ശേഷം പോരാളി സുഖയാത്ര തുടര്‍ന്നു. ടിക്കറ്റ്‌ എക്‌സാമിനര്‍ വരല്ലേ വരല്ലേ എന്ന പ്രാര്‍ഥന തന്നെ വഴിനീളെ.. ഷൊര്‍ണൂര്‍ എത്തിയ ട്രെയിന്‍ ഒരുമണിക്കൂറോളം നിര്‍ത്തിയിട്ട ശേഷം സാവധാനം ചലിച്ചുതുടങ്ങി. ഇതുവരെ കണ്ടിട്ടില്ലാത്ത പ്രദേശങ്ങള്‍, ജനവാസമില്ലാത്ത സ്ഥലമാണ്‌ ഇരുവശവും. ഒന്നുരണ്ട്‌ സ്റ്റേഷനുകളുടെ പേര്‌ കണ്ടെങ്കിലും വായിച്ചിട്ട്‌ തലയില്‍ കയറിയതേയില്ല. എതിര്‍വശത്തിരുന്ന പെണ്‍കുട്ടിയെ കാണാന്‍ അത്ര രസമില്ലെങ്കിലും അവളുടെ ശ്രദ്ധപിടിച്ചെടുക്കാന്‍ പഠിച്ച പണി പതിനെട്ടും നോക്കുന്നുമുണ്ട്‌. കുറച്ചു കഴിഞ്ഞതോടെ പെണ്‍കുട്ടിയും അച്ഛനും പാലക്കാട്‌ ഇറങ്ങി. വല്ലപ്പോഴുമുള്ള ട്രെയിന്‍ യാത്രയായതിനാല്‍ കോഴിക്കോട്‌ എവിടെ, പാലക്കാട്‌ എവിടെ മലപ്പുറം എവിടെ എന്ന ധാരണ ഇല്ലാത്തതിനാല്‍ പാലക്കാടന്‍ വയലുകളും കണ്ടായിരുന്നു ബാക്കിയാത്ര. കാഴ്‌ച കാണുന്നതിനിടെയാണ്‌ അപ്രതീക്ഷിതമായി സ്വാഗതം കേരള സര്‍ക്കാര്‍ എന്ന ബോര്‍ഡ്‌ കാണുന്നത്‌. ആപത്‌ശങ്ക അപ്പോള്‍ മാത്രമാണ്‌ പോരാളിയുടെ മനസ്സില്‍ ഉണരുന്നത്‌. എതിര്‍ സീറ്റില്‍ ഇരുന്ന തമിഴനോട്‌ ട്രെയിന്‍ എങ്ങോട്ടാണെന്നു ചോദിച്ചപ്പോള്‍ പോരാളിയുടെ ഞെട്ടല്‍ പൂര്‍ത്തിയായി. തോറബോറയില്‍ വിളിച്ച്‌ കടന്നുപോയ സ്‌റ്റേഷന്റെ പേരു പറഞ്ഞുകൊടുത്തു. 'മധുക്കര'. അരമണിക്കൂര്‍ കൂടി ഇരിക്കൂ കോയമ്പത്തൂര്‍ പോയി വരാം എന്നായിരുന്നു അലറിച്ചിരിച്ചുകൊണ്ടുള്ള മറുപടി. (എങ്ങനെ ചിരിക്കാതിരിക്കും സഹപോരാളികളുടെ അബദ്ധങ്ങള്‍ കണ്ടുപിടിച്ചു പൊടിപ്പുംതൊങ്ങലും വച്ച്‌ കഥയുണ്ടാക്കുന്ന ആള്‍ക്കല്ലെ ആനയോളം പോന്ന അമളി പറ്റിയിരിക്കുന്നത്‌. കോയമ്പത്തൂര്‍ ഇറങ്ങി പുറത്തു കടക്കുന്നതിനിടയില്‍ ടിക്കറ്റ്‌ എക്‌സാമിനറും പൊക്കി. ആലുവയില്‍ നിന്നു കോഴിക്കോടിനുള്ള ടിക്കറ്റ്‌ കണ്ട തമിഴന്‍ പുരികം ചുഴിച്ചു തുറിച്ചു നോക്കി. പാവം പോരാളി... കവിയുടെ സംസാരം എങ്ങനെയും അയാള്‍ക്കു മനസ്സിലാവുന്നില്ല. തമിഴനല്ലേ അയാള്‍ക്കെന്തു മലയാളം. അത്‌ വന്ത്‌ സാര്‍ നാന്‍ ട്രെയിനിലിറുന്ത്‌ തൂങ്കിപ്പോയി....ഒരു വിധത്തില്‍ പറഞ്ഞൊപ്പിച്ച്‌ പോരാളി തമിഴനെ നോക്കി..ഒടുവില്‍ പോക്കറ്റില്‍ നിന്ന്‌ പ്രസ്‌ കാര്‍ഡ്‌ കാണിച്ചാണ്‌ രംഗം ശാന്തമാക്കിയത.്‌ നീണ്ട മൂന്നുമണിക്കൂറാണ്‌ കോഴിക്കോടിനു പോവുന്ന ട്രെയിനു വേണ്ടി പോരാളിക്ക്‌ അവിടെ കാത്തുനില്‍ക്കേണ്ടി വന്നത്‌. ഒടുവില്‍ പാതിരാത്രി ഒരു മണിക്ക്‌ പോരാളി സഹിക്കാനാവാത്ത വിശപ്പുമായി തോറബോറിയിലെത്തി. ചിരിയുടെ മാലപ്പടക്കമായിരുന്നു തോറബോറയില്‍. സഹപോരാളികളെ വിളിക്കാതെ തനിച്ച്‌ ടൂര്‍ പോയതിലായിരുന്നു ചിലര്‍ക്ക്‌ സങ്കടം. ഏറെനേരം നിന്നു നീരുവച്ച കാലുമായി പോരാളി നിസ്സഹായതോടെ സഹപോരാളികള്‍ക്കു നേരെ കണ്ണുപായിച്ചു. അധികം കളിയാക്കലുകള്‍ക്ക്‌ ഇടകൊടുക്കാതെ കോയമ്പൂര്‍ കഥകളുമായി കവി വാചാലനായതോടെ തോറബോറ പഴയ രസത്തിലേക്ക്‌ മടങ്ങി വന്നു. പിന്നീട്‌ ഒരാഴ്‌ച തോറബോറയില്‍ കോയമ്പത്തൂര്‍ കഥമാത്രമായിരുന്നു എന്നു പ്രത്യേകം പറയേണ്ടതില്ലല്ലോ...
ഒന്നാം കഥയുടെ രംഗപ്രവേശം കഴിഞ്ഞ്‌ അധികം വൈകാതെയാണ്‌ രണ്ടാമത്തെ കഥ ഉരുത്തിരിയുന്നത്‌. വായുകയറി നിറഞ്ഞ റഷീദിന്റെ വയറിന്‌ എന്നും പ്രശ്‌നങ്ങളാണ്‌. ഡോക്ടര്‍ കഴിക്കരുതെന്ന്‌ പറഞ്ഞ ഭക്ഷണസാധനങ്ങളെ ധീരനായ ആ പോരാളി കഴിക്കൂ...രാവിലെ ആറിന്‌ ഹോട്ടലില്‍ നിന്ന്‌ ബോണ്ട(നിറയെ കിഴങ്ങാണതില്‍),പിന്നെ പൊറോട്ട, ആ തൊണ്ടക്കുഴിയിലൂടെ ചോറിറങ്ങണമെങ്കില്‍ ഓംലൈറ്റ്‌ വേണം...അങ്ങനെ ഗ്യാസിളകുമ്പോള്‍ ജെലൂസില്‍ വാങ്ങി വിഴുങ്ങി ജീവിതം മുന്നോട്ടുരുട്ടുന്നതിനിടയിലാണ്‌ അപ്രതീക്ഷിതമായി വയര്‍ പണിമുടക്കിയത്‌. അകത്തോട്ടു സ്വീകരിക്കുക മാത്രമാണ്‌ നല്‍കുന്നത്‌, പുറത്തോട്ടു അല്‍പ്പമെങ്കിലും പോവാത്ത അവസ്ഥ.***** മൂന്നുദിവസം ശുഭപ്രതീക്ഷയോടെ പോരാളി കഴിച്ചു കൂട്ടിയെങ്കിലും നാലാം ദിനം പിടുത്തംവിട്ടു. മെഡിക്കല്‍ ഷോപ്പില്‍ പോവുമ്പോള്‍ കമാന്‍ഡറുണ്ടായിരുന്നു പോരാളിയുടെ കൂടെ. മെഡിക്കല്‍ ഷോപ്പിലെ പെണ്‍കുട്ടിയോടു വയറ്റീന്ന്‌ പോക്കിനുള്ള ഗുളികക്ക്‌ ആവശ്യപ്പെട്ടു. രണ്ടു ഗുളികയും വാങ്ങി പുറത്തിറങ്ങിയ പാടെ കമാന്‍ഡര്‍ ചോദിച്ചു വയറ്റീന്നു പോക്കിനുള്ള ഗുളികയെന്നല്ലേ താന്‍ പറഞ്ഞത്‌?. അങ്ങനെ പറഞ്ഞാലെ ശരിയാവൂ....പോരാളി ഗൗരവത്തില്‍ മറുപടിയും കൊടുത്തു. പാവം കമാന്‍ഡര്‍ പിന്നെന്തു പറയാന്‍. രാവിലെ ഒരു ഗുളികയൊക്കെ കഴിച്ച്‌ പോരാളി തോറബോറയിലൂടെ ഉലാത്തി. ഉച്ചയായിട്ടും നോ രക്ഷ...അടുത്തതും എടുത്തു വിഴുങ്ങി...വൈകീട്ട്‌ നാലുമണിയോടെ വെരുകിനെ പോലെയായി റഷീദിന്റെ അവസ്ഥ. വയറിനകത്തു നിന്നു അപശബ്ദങ്ങള്‍..വയറിനകത്തു മുളകുതേച്ചുപിടിപ്പിച്ച അവസ്ഥ...രാത്രി 12 മണിയോടെ വണ്ടിവിളിച്ച്‌ ആശുപത്രിയിലാക്കി.(മെഡിക്കല്‍ ഷോപ്പില്‍ പുറത്തുപോക്കിനുള്ള ഗുളികക്കു ചോദിച്ചതിനാല്‍ അവര്‍ ലൂസ്‌മോഷന്‍ നിര്‍ത്താനുള്ള ഗുളികയാണ്‌ കൊടുത്തത്‌. അവരെ കുറ്റം പറഞ്ഞിട്ടെന്തു കാര്യം!!! ) മൂന്നുദിവസത്തെ കഷ്ടപ്പാടിനൊപ്പം ഗുളികയുടെ വീര്യവും(മോങ്ങാനിരുന്ന നായുടെ തലയില്‍ തേങ്ങ വീണു..എന്ന ചൊല്ല്‌ ഇവിടെ ഓര്‍ക്കേണ്ടതാണ്‌). ഉറക്കത്തില്‍ നിന്നു വിളിച്ചുണര്‍ത്തിയ ദേഷ്യത്തിലാണ്‌ ഡോക്ടറെത്തിയത്‌. എന്നാല്‍ അവസ്ഥ കേട്ടപ്പോള്‍ അദ്ദേഹത്തിന്റെ മനസ്സലിഞ്ഞു. നല്ല ചെറുപ്പക്കാരന്‍ എങ്കിലും ഈ ഗതി വന്നാല്‍ എന്താ ചെയ്യുക? ഡോക്ടറുടെ കണ്ണ്‌ നിറഞ്ഞിരുന്നോ എന്ന്‌ കൂടെപ്പോയ പോരാളിക്കു പോലും തോന്നിപ്പോയി. ഒടുവില്‍ രണ്ട്‌ ഡോസ്‌ എനിമ അടിച്ചു കയറ്റി ഡോക്ടര്‍ പ്രശ്‌നം പരിഹരിക്കാന്‍ ശ്രമിച്ചു. എന്നാല്‍ മെഡിക്കല്‍ ഷോപ്പിലെ പെണ്‍കുട്ടി ലജ്ജയോടെ നല്‍കിയ ഗുളികതന്നെയായിരുന്നു കഥയിലെ നായകന്‍. അതും കഴിഞ്ഞു 10 മണിക്കൂറിനു ശേഷമാണ്‌ റഷീദിനെ സമാധാനിപ്പിച്ച്‌ ആശ്വാസത്തിന്റെ കടലൊഴുകിയത്‌. റഷീദിനും സഹപോരാളികള്‍ക്കും തോറബോറയ്‌ക്കും നീണ്ട നാലര ദിവസത്തെ കാത്തിരിപ്പിന്‌ ഫലം കണ്ടതിലുള്ള സന്തോഷവും ആശ്വാസവും. എല്ലാവരും പടച്ചവനെ സ്‌തുതിച്ചു. വിസര്‍ജ്ജനം തന്നെ ലോകത്തിലെ ഏറ്റവും സുഖകരമായ അനുഭൂതി. അന്നുവരെ ഭോജനമെന്നു പറഞ്ഞിരുന്ന റഷീദ്‌ തിരുത്തിപ്പറഞ്ഞു.......
Posted by Nishad Shahul Hameed at 1:19 PM 3 comments:
Email ThisBlogThis!Share to TwitterShare to FacebookShare to Pinterest
Labels: ആലുവ, എനിമ, കോഴിക്കോടന്‍ യാത്ര, ചിരി, തോറബോറ
Tuesday, August 12, 2008
കര്‍ക്കടകത്തിന്റെ എല്ലാ ലക്ഷണവും പ്രകടമാക്കിയാണ്‌ കഴിഞ്ഞദിവസം തോറബോറ നിവാസികളുടെ ഉറക്കം കെടുത്തി മഴയെത്തിയത്‌. നാലാംനിലയുടെ വിസ്‌താരമേറിയ നീളന്‍മുറിയില്‍(അതാണു തോറബോറ) വെടിവട്ടം മുഴക്കി ഇരിക്കുമ്പോള്‍ അപ്രതീക്ഷിതമായാണ്‌ ശക്തമായ കാറ്റിന്റെ അകമ്പടിയോടെ മഴയെത്തിയത്‌. തകര്‍ത്തുപെയ്യുന്ന മഴയെ കുറ്റപ്പെടുത്തലിന്റെ ധ്വനിയുമായി പലരും സമീപിച്ചു. വൈദ്യുതിചിരാതുകള്‍ കണ്ണുതുറക്കാന്‍ ഇടുക്കിയില്‍ മാത്രം പെയ്‌താല്‍ പോരെ മഴ എന്നാണ്‌ പലരുടെയും ചോദ്യം.(ശരിയല്ലേ? എന്നു ന്യായമായും തോന്നാവുന്ന ചോദ്യം.) കാരണവും നിസ്സാരമാണ്‌. മഴ തുടങ്ങിയതില്‍ പിന്നെ പതിവ്‌ നടത്തവും എന്തിനധികം വൈകീട്ടത്തെ ചായകുടി വരെ നടക്കാത്ത അവസ്ഥയിലായി.
അങ്ങനെയിരിക്കെയാണ്‌ മഴയില്ല, ഡാം വറ്റിവരണ്ടു, വൈദ്യുതി നിലയ്‌ക്കും, അധികപവര്‍കട്ടിനെക്കുറിച്ചാലോചിക്കുന്നു എന്ന വകുപ്പ്‌ മന്ത്രിയുടെ പ്രസ്‌താവനയൊക്കെ ഇറങ്ങിയത്‌. ഇതുകേട്ടിട്ടോ, മഴദേവതയെ പ്രീതിപ്പെടുത്താന്‍ തവളകല്യാണവും, ശുനകകല്യാണവും, അതുംപോരാഞ്ഞ്‌ കാസര്‍കോട്‌ ഏതോ പേരറിയാ സംഘടന മഴപെയ്‌തില്ലെങ്കില്‍ ഹര്‍ത്താല്‍ നടത്തുമെന്നുവരെ പത്രപ്രസ്‌താവനയിറക്കിയതോ.... ഏതാണോ ഹേതുവായത്‌ മഴ തകര്‍ത്തുതന്നെ പെയ്‌തുതുടങ്ങി. ഉടനെത്തി വാര്‍ത്ത- മഴ ശക്തം: നിരവധി വീടുകള്‍ തകര്‍ന്നു, കിണര്‍ ഇടിഞ്ഞുതാണു, വീട്ടില്‍ കയറണമെങ്കില്‍ തോണി വേണം.....തുടങ്ങിയ വാര്‍ത്തകള്‍.
വാര്‍ത്തകളും മഴച്ചിത്രങ്ങളുമൊന്നും തെല്ലും സ്വാധീനിക്കാതെ ഇരിക്കുന്ന സമയത്താണ്‌ കാറ്റും മഴയും ഒരുമിച്ചെത്തുന്നത്‌. കാറ്റിന്റെ താണ്ഡവമായിരുന്നു അടുത്തനിമിഷങ്ങള്‍. ഷീറ്റുകള്‍ വലിച്ചുപറിച്ചെടുത്ത്‌ 'ദയ'കാട്ടിയ കാറ്റ്‌ തോറബോറയില്‍ പതിവില്‍ കവിഞ്ഞ വെളിച്ചം പ്രദാനം ചെയ്‌തു. ഒപ്പം മലവെള്ളപാച്ചില്‍ പോലെ തോറബോറയുടെ റൂഫിങ്ങിലൂടെ മഴവെള്ളത്തിന്റെ ഒഴുക്ക്‌. ബെഡ്ഡുകള്‍ വലിച്ചു തോറബോറയുടെ മൂലയ്‌ക്കു കൂട്ടിയിടാന്‍ പോരാളികളുടെ അക്ഷീണപരിശ്രമം ആവശ്യമായി വന്നു. അഭയാര്‍ഥിക്യാംപിലെ അവസ്ഥയിലേക്ക്‌ എത്തിയ കാര്യങ്ങള്‍ പൂര്‍വസ്ഥിതിയിലേക്ക്‌ എത്തിക്കാന്‍ അടിയന്തരയോഗമായിരുന്നു അടുത്ത ഘട്ടം. ചീഫ്‌ കമാന്‍ഡര്‍ തന്നെ അധ്യക്ഷന്‍(അതിനുമാത്രം മാറ്റമില്ല).അടിയന്തരാവസ്ഥയിലെത്തിയ കാര്യങ്ങള്‍ വാണംവിട്ട കണക്കെ എത്തിച്ചുകൊടുത്തു അധികൃതര്‍ക്ക്‌.രാത്രിക്കുമുമ്പ്‌ ശരിയാക്കിയില്ലെങ്കില്‍ 'ശരിയാക്കു'മെന്ന ഭീഷണിയും ഒപ്പം കൈമാറി (അതു തോറബോറയുടെ കുത്തകയാണ്‌.). എല്ലാം വളരെ പെട്ടെന്നുതന്നെ നടന്നു. പുതിയ ഷീറ്റുമായി എത്തി വളരെ വേഗം തോറബോറയുടെ ചോര്‍ച്ച നിര്‍ത്തി. എന്നാല്‍ കര്‍ക്കടകമല്ലേ വില്ലന്‍. ആ സമയത്തിനുള്ളില്‍ തന്നെ പുള്ളി കാര്യം കഴിച്ചു. തോറബോറ തോണിയിറക്കാന്‍ പാകത്തില്‍ വെള്ളത്തില്‍ മുങ്ങിയിരുന്നു. റഷീദ്‌ ഖാസിമിയുടെ നിങ്ങള്‍ക്കും തന്ത്രശാലിയാവാം എന്ന പുസ്‌തകം മലവെള്ളത്തില്‍(സോറി മഴവെള്ളത്തില്‍) അങ്ങിനെ ഒഴുകി നടക്കുന്നുണ്ടായിരുന്നു, തോറബോറ പോരാളികള്‍ രാത്രി-പകല്‍(രാത്രിയും പകലും ഒരുപോലെ) ഉറക്കത്തിനെത്തുമ്പോള്‍. പുസ്‌തകത്തില്‍ പഠിപ്പിക്കാത്ത നൂറ്റിരണ്ടാമത്തെ സൂത്രമായിരുന്നു അത്‌.
കമാന്‍ഡര്‍ തോറബോറ ക്ലീന്‍ ചെയ്യുന്ന ഫോട്ടോ റഷീദിന്റെ മൊബൈലിലായിരുന്നു. ആ മഹാന്‍ നാട്ടില്‍ നിന്നെത്തിയിട്ട്‌ ആ ഫോട്ടോ പോസ്‌റ്റാട്ടോ...
വാല്‍ക്കഷണം: ചീഫ്‌ കമാന്‍ഡര്‍ തന്മയത്തത്തോടെ വൈപ്പറെടുത്ത്‌ വെള്ളം വടിച്ചുമാറ്റുന്നതുകണ്ടപ്പോള്‍ തുടങ്ങിയതാണ്‌ ഷിഹാബ്‌ പിലാ'ത്തറ' യുടെ സംശയം. അല്ല കമാന്‍ഡര്‍ക്ക്‌ ഗള്‍ഫില്‍ നേരത്തേ ഇതു തന്നയായിരുന്നോ പണിയെന്ന്‌? ..വേനലില്‍ സഹിക്കാനാവാത്ത ചൂടുമായി ഉറങ്ങാനാവാതെ പോരാളികള്‍ വിഷമിച്ചപ്പോള്‍ ചീഫ്‌ കമാന്‍ഡര്‍ എവിടെ നിന്നോ പഠിച്ച സൂത്രപ്പണിയുമായി രംഗത്തെത്തി. ബക്കറ്റില്‍ വെള്ളംനിറച്ച്‌ ഫാനിനുമുമ്പില്‍ വച്ചു റൂം തണുപ്പിക്കുക എന്നതായിരുന്നു ആ വിദ്യ. ദൈവാനുഗ്രഹത്താല്‍ ഇനി ബക്കറ്റില്‍ വെള്ളം നിറയ്‌ക്കേണ്ട ആവശ്യമില്ലല്ലോ..കിടക്കുകയല്ലെ ഡാംനിറഞ്ഞപോലെ ഫാനിനും കിടക്കക്കും കീഴില്‍ വെള്ളം. തണുപ്പ്‌ സഹിക്കാന്‍ പറ്റുന്നില്ല..എന്ന ചുരുക്കംചില പരാതികളെ ഇപ്പോഴുള്ളൂ.
(NB..ആരും കമാന്‍ഡറോടു ഇക്കാര്യം പറയല്ലെ...കമാന്‍ഡറെ നിഷേധിച്ചാല്‍ ആ നിമിഷം തോറബോറയുടെ പുറത്താണ്‌ ചീഫ്‌ കമാന്‍ഡറായി പോരാളികള്‍ കൈയടിച്ചു പാസ്സാക്കിയ നിയമാവലി തന്നെ കാരണം.)
Posted by Nishad Shahul Hameed at 12:57 PM 1 comment:
Email ThisBlogThis!Share to TwitterShare to FacebookShare to Pinterest
Labels: കടലാസ്‌ തോണി, കര്‍ക്കടകം, തോറബോറ
Monday, August 4, 2008
പുതിയ ജോലി തേടി മൊബൈല്‍ജോക്കി ദുബയിലേക്ക്‌
വര്‍ഷങ്ങള്‍ നീണ്ടു നിന്ന ഗള്‍ഫ്‌ സ്വപ്‌നങ്ങള്‍ക്ക്‌ സാക്ഷാല്‍ക്കാരവുമായാണ്‌ ഇക്കഴിഞ്ഞ രണ്ടാം തിയ്യതിയിലെ രാത്രി ഒമ്പതേകാലിന്‌ കരിപ്പൂരില്‍ നിന്ന്‌ പറന്നുയര്‍ന്ന ഫ്‌ളൈറ്റില്‍ മൊബൈല്‍ജോക്കി കുത്തിയിരുന്നത്‌.(സോറി സീറ്റിലിരുന്നത്‌). എത്രയോ ദിവസങ്ങള്‍ എടുത്താണ്‌ അഞ്ചും ആറും പേപ്പറുകള്‍ നീളുന്ന വ്യക്തിവിവര, അനുഭവ സര്‍ട്ടിഫിക്കറ്റുകള്‍ അവന്‍ തയ്യാറാക്കിയിരുന്നത്‌. പത്രങ്ങളില്‍ വരുന്ന റിക്രൂട്ട്‌മെന്റെ പരസ്യങ്ങള്‍ എത്ര ശ്രദ്ധയോടെയായിരുന്നു അരിച്ചുപെറുക്കിയിരുന്നത്‌. ഒടുവില്‍ ഷേവ്‌ ചെയ്‌ത്‌ പൗഡറിട്ട്‌ ഇന്റര്‍വ്യൂവിനായി എടുത്താല്‍ പൊങ്ങാത്ത ഫയലും പിടിച്ച്‌ അതിരാവിലെ യാത്രയാണ്‌. ഉച്ചയോടെ ക്ഷീണിതനായി എത്തും, എന്തൊക്കെയോ ചോദിച്ചു എന്തൊക്കെയോ പറഞ്ഞു എന്നും പറഞ്ഞ്‌. കാര്യം അങ്ങനെയൊക്കെയാണെങ്കിലും ഒടുവില്‍ തേടിയവള്ളി കാലില്‍ ചുറ്റി. അല്ല ചുറ്റിച്ചു എന്നു പറയുന്നതാവും ശരി. ഗള്‍ഫ്‌ മോഹം പതിയെപ്പതിയെ അടങ്ങിത്തുടങ്ങിയപ്പോഴാണ്‌ വീട്ടുകാരുടെ നിര്‍ബന്ധം ഏറിത്തുടങ്ങിയത്‌. അങ്ങനെ ഒടുവില്‍ അളിയന്റെ വക ഒരു അവസരം നല്‍കല്‍ എത്തി. വിസിറ്റ്‌ വിസ ഒരെണ്ണം അടിച്ചു കൈയില്‍ കൊടുത്തു. പഴയ മോഹങ്ങള്‍ ഉണര്‍ന്നുതുടങ്ങിയതോടെ ആശാന്‍ കൂടുതല്‍ ഉന്മേഷവാനായി. അക്കൗണ്ടിങ്‌ കോഴ്‌സിന്റെ ഓര്‍മ(അതിനുണ്ടോ ആവോ) പുതുക്കി റെഡിയായി. ജൂലൈ 31 ന്‌ തോറബോറയിലെത്തി അവസാനവട്ട യാത്രപറയല്‍. ഔദ്യോഗിക വിടപറയലിന്‌ പരിപാടി തയ്യാറാക്കണമെന്ന്‌ കമാന്‍ഡര്‍ പറഞ്ഞിരുന്നെങ്കിലും തിരക്കുമൂലം സാധ്യമായില്ല. 2ാം തിയ്യതി വീട്ടില്‍ എത്തുമെന്ന്‌ വാക്കുകൊടുത്തിരുന്നെങ്കിലും നടന്നില്ല. പ്രതിനിധികളായി ആഷിഫ്‌ താനൂരും റഷീദും എടയൂര്‍ റോഡിലെത്തി. വലിയ ബുദ്ധിമുട്ടുകളില്ലാതിരുന്ന അവരെ കരയിപ്പിച്ചിട്ടാണ്‌ പോരാളികള്‍ മടങ്ങിയെത്തിയത്‌ എന്നതില്‍ തോറബോറ പോരാളികള്‍ ഒന്നടങ്കം തലകുനിക്കുന്നു(നാണിച്ചിട്ടല്ല- റഷീദിന്റെ അറബിയിലും മലയാളത്തിലുമുള്ള പ്രാര്‍ഥന കേട്ടാല്‍ ആരാണു കരയാത്തതു സ്‌നേഹിതരേ? ) പോരാളികള്‍ വാക്കുകൊടുത്താല്‍ അതു പാലിക്കും എന്നതിന്‌ കൂടുതല്‍ തെളിവുവേണ്ടതില്ല എന്ന തെളിവാണ്‌ ജോക്കിയെ യാത്രയയക്കാന്‍ പോരാളികള്‍ എയര്‍പോര്‍ട്ടിലെത്തിയത്‌. പോരാളികള്‍ ആദ്യം അവിടെ എത്തിയെന്നതില്‍ അഭിമാനിക്കുന്നു എന്നു പ്രത്യേകം പറയേണ്ടതില്ലല്ലോ. ഇപ്പോള്‍ കരയുമെന്നു തോന്നിപ്പിക്കുന്ന രീതിയിലായിരുന്നു ജോക്കിയുടെ വരവ്‌. എങ്കിലും തമാശ പറയാന്‍ ശ്രമിച്ച്‌. അവിടെയെത്തി വിളിക്കാമെന്നു ഉറപ്പുനല്‍കി ഒരു യാത്രപറയലുകൂടി നടത്തി മൊബൈല്‍ ജോക്കി നടന്നുമറയുമ്പോള്‍ ഞങ്ങളുടെ ഉള്ളം അനിയന്ത്രിതമായ വിഷമത്താല്‍ നീറി. കളിയാക്കാനും സ്‌നേഹം പങ്കുവയ്‌ക്കാനും എപ്പോഴും തോറബോറയ്‌ക്കൊപ്പമുണ്ടായിരുന്ന ആ എടയൂര്‍റോഡുകാരന്‍ ദൂരം കൊണ്ട്‌ അകലേക്ക്‌ പോവുന്നത്‌ ഞങ്ങള്‍ക്ക്‌ സഹിക്കാവതല്ല. എങ്കിലും ആത്മാര്‍ഥമായ പ്രാര്‍ഥനകളെ ബാക്കിയാക്കി ഇരുട്ടുപരക്കുന്ന റോഡിലൂടെ ഓട്ടോറിക്ഷയില്‍ മെയിന്റോഡിലേക്ക്‌. അവിടെ നിന്നും തിരക്കേറിയ ബസ്സില്‍ തോറബോറയിലേക്ക്‌ പോരാളികളുടെ മടക്കം.
Posted by Nishad Shahul Hameed at 5:36 AM No comments:
Email ThisBlogThis!Share to TwitterShare to FacebookShare to Pinterest
Labels: തോറബോറ, മൊബൈല്‍ ജോക്കി
Subscribe to: Posts (Atom)
റഫീഖ്‌ എം ടി പി. തോറബോറയുടെ ചീഫ്‌ കമാന്‍ഡര്‍, കാസര്‍കോട്‌ തൃക്കരിപ്പൂര്‍ സ്വദേശി, വിവാഹിതന്‍. പ്രായത്തില്‍ സീനിയറായതുകൊണ്ടു തന്നെ തോറബോറയുടെ തലപ്പത്തെത്തി. ഗള്‍ഫ്‌ ജീവിതത്തിന്റെ അനുഭവജ്ഞാനവും പക്വതയും.ആളല്‍പ്പം വെളുമ്പനായതു കൊണ്ടു ഇറാനിയന്‍ എന്നു വിളിക്കും.
നിസാമുദ്ദീന്‍ 5 അടി 3 ഇഞ്ച്. അത്ര ചെറുതല്ലെങ്കിലും വലിയ പോരാളികളുടെ ഇടയില്‍ കരടായേ തോന്നു.(അങ്ങനെയേ അംഗീകരിച്ചിട്ടുള്ളൂ. വലിപ്പത്തില്‍ കുരുടാണെങ്കിലും ശബ്ദത്തിന്റെ ബാസ്സുകൊണ്ട് വലിയൊരു ഡ്രം തന്നെയാണ്. പിന്നെ മനോഹരമായി പാട്ടുപാടും എന്നത് പറയാതിരിക്കാനാവാത്ത സത്യവും. ഇടുക്കി തൂക്കുപാലം പുഷ്പക്കണ്ടമെന്ന ആനാകേറാമല സ്വദേശി. കമാന്‍ഡര്‍ക്കു പിന്തുണ പ്രഖ്യാപിച്ച് ബാച്ചലര്‍ പദവി ഉപേക്ഷിച്ചു.
റാഷിദ്, ഗൂഗിള്‍ ടോക്കിന്റെ ആഗോള ബ്രാന്‍ഡ് അംബാസിഡറായി തിരഞ്ഞെടുക്കപ്പെടാന്‍ നൂറ്റൊന്നുശതമാനം യോഗ്യതയുള്ളയാള്‍. അങ്ങനെ ഉറക്കം തീരെയില്ലാതെ ഒരു നാള്‍ യുദ്ധഭൂമിയില്‍ മൂക്കും കുത്തി വീണതിനാല്‍ മുന്‍പല്ലിലൊന്നിന്റെ പാതി നഷ്ടമായി.(ശ് ശ് ശ് ... ആരോടും പറയരുത്. പല്ലില്ലാത്തവനാരും പെണ്ണുകൊടുക്കില്ലത്രെ തള്ളേ പിള്ളേയുടെ നാട്ടില്‍.)വിശപ്പ് ഒരു രോഗമാണീ പോരാളിക്കെങ്കിലും അധികമൊന്നും സ്‌റ്റോര്‍ ചെയ്യാനുള്ള ഇടമാ ചെറിയ വയറിനില്ല. അടുത്ത വര്‍ഷം പെണ്ണു കെട്ടുമെന്ന് മൂന്നു വര്‍ഷമായി പറയുന്നതല്ലാതെ ഒരു ഗുണവും കാണുന്നില്ല.
ഷമീര്‍. മഴതൂറ്റൂന്ന(ക്ഷമിക്കണം അവനങ്ങനെയേ പറയൂ) നാട്ടില്‍ നിന്നാണ്‌ ഈ പോരാളിയുടെ വരവ്‌. കലപിലാന്നു സംസാരിക്കും. വളരെ പെട്ടെന്നു സെന്റിയാവും. തോറബോറ സിന്ദാാാാാാാാാാബാാാാാാാാാാാാദ്‌ എന്ന നീട്ടിപരത്തിയുള്ള തിരോന്തോരം മുദ്രാവാക്യം വിളി പോരാളികള്‍ക്ക്‌ പഠിപ്പിച്ചുകൊടുത്ത ക്രെഡിറ്റ്‌ ഈ തെക്കന്‍ പോരാളിക്കു സ്വന്തമാണ്‌. കഴുത്തിനു ചുറ്റും നാക്കും പാന്റ്‌സിനു ചുറ്റും വള്ളിയും ഈ പോരാളിയുടെ ഐഡന്റിറ്റിയാണ്‌. പ്രവാസി പോരാളികളുടെ കൂട്ടത്തില്‍ തന്നെയാണ്‌ ഈ ബാച്ച്‌ലറിന്റെയും സ്ഥാനം.
അറഫാത്ത്, ആനമെലിഞ്ഞാല്‍ തൊഴുത്തില്‍ കെട്ടാം എന്ന പഴമൊഴിയുടെ ജീവിക്കുന്ന സാക്ഷ്യമായിരുന്നു കഴിഞ്ഞ വര്‍ഷം വരെ. മൂക്കുമുട്ടെ തിന്നുമദിച്ചു നടക്കുന്ന സമയത്ത് അപ്രതീക്ഷിതമായി പാലക്കാട്ടേക്കു കിട്ടിയ ട്രാന്‍സ്ഫര്‍ ആയിരുന്നു അന്നീ കാട്ടുവാസിയെ പറ്റിച്ചത്. പാലക്കാട് പോയി ഒരുമാസത്തിനു ശേഷം യുദ്ധക്കളത്തിലെത്തിയ(ഓഫിസ്) ഈ മെലിഞ്ഞ പോരാളിയെ സ്വയം പരിചയപ്പെടുത്താതെ ആരും തിരിച്ചറിഞ്ഞില്ലെന്നു പറഞ്ഞാല്‍ അത് നിങ്ങള്‍ക്ക് ഊഹിക്കാവുന്നതാണ്. പോയതിന്റെ ഇരട്ടി തടി സമ്പാദിച്ചു കഴിഞ്ഞിരിക്കുന്നു ഇപ്പോള്‍. തൊഴുത്ത് പൊളിച്ചു പണിയാനാണ് വീട്ടുകാരുടെ തീരുമാനം. ചുരം കയറി മാനന്തവാടിയിലെത്തി ബിരിയാണി ശാപ്പിടാനുള്ള പോരാളികളുടെ പൂതി എന്നു തീരുമോ ആവോ..? ഈ ആകാരവടിവേ ഉള്ളൂ. ശുദ്ധനാണ്(അറിഞ്ഞിടത്തോളം).
ഹാഷിം. ആലുവ സ്വദേശി, ബാച്ച്‌ലര്‍, കുടക്കമ്പിയെ അനുസ്‌മരിക്കുന്ന ശരീരപ്രകൃതി.അരമുക്കാല്‍ വക്കീലാണ്‌(കോഴ്‌സ്‌ കഴിഞ്ഞു, ഒന്നുരണ്ടു പേപ്പറുകള്‍ കൂടി കിട്ടാനുണ്ട്‌).തോറബോറയുടെ നിയമോപദേഷ്ടാവ്‌. തല്ലൂകൂടാന്‍ പോവാണെന്നു പറയുമ്പോഴും ശരീരം ആടിയുലയും. നിന്നെക്കൊണ്ടിതനാവുമോ എന്നാവും നമുക്കുചോദിക്കാന്‍ തോന്നുക.
സൈനുല്‍ ആബിദ്. മലപ്പുറം സ്വദേശി, ഫുള്‍ടൈം ഇന്‍സൈഡ്, ചുള്ളന്‍, ബുള്‍ഗാന്‍(താടി അത്രയേയുള്ളു). പ്രേതബാധ പോലെ കൂടിയിരുന്ന എം.ബി.എ മോഹം ഒടുവില്‍ പൂര്‍ത്തീകരിച്ചിരിക്കുന്നു ഈ ചെറിയ പോരാളി. ആരെങ്കിലും സംസാരിച്ചു ബോറടിപ്പിക്കുമ്പോഴും കേട്ടിരിക്കും താല്‍പ്പര്യ(ഇല്ലെങ്കിലും)ത്തോടെ. ബാച്ച്‌ലര്‍.
സുധീര്‍ മാന്യപ്രേക്ഷകര്‍ക്ക്‌ തോറബോറയിലേക്കു സ്വാഗതം. കണ്ണാടിയിലെ ഗോപകുമാറിന്റെ സ്വരത്തില്‍ നിങ്ങളെ അഭിസംബോധന ചെയ്യുന്നത്‌ മറ്റാരുമല്ല തോറബോറയുടെ പ്രവാസിശബ്ദാനുകരണ പോരാളി . ഇതു കേള്‍ക്കുമ്പോള്‍ സുധീറിനെന്താ കൊമ്പുണ്ടോ എന്ന ചോദ്യമാവും നിങ്ങള്‍ക്കു തോന്നുക...എന്നാല്‍ അതല്ല അതിനുമപ്പുറവുമാണ്‌. പഞ്ചാര എന്ന സാക്ഷാല്‍ പഞ്ചസാരയുടെ പര്യായം മാത്രമാണീ പ്രവാസി. പത്തനംതിട്ട സ്വദേശി. ബാച്ച്‌ലര്‍
ഷിഹാബ്‌ പിലാത്തറ. കണ്ണൂര്‍ പിലാത്തറ സ്വദേശി, ശുദ്ധന്‍, ഉദാരമനസ്‌കന്‍(അതേക്കുറിച്ചറിയണമെങ്കില്‍ ഒരു സംഭവം പറയാം. ആളുടെ ജ്യേഷ്ടന്‍ ഗള്‍ഫില്‍ നിന്നെത്തിയപ്പോള്‍ സമ്മാനിച്ച തുണികളൊക്കെ വീട്ടില്‍ നിന്നു പൊതിഞ്ഞ്‌ തോറബോറയിലെത്തി. പെട്ടിപൊട്ടിക്കേണ്ട താമസം ഇരയുടെ മേല്‍ വേട്ടമൃഗം ചാടിവീഴുന്ന പോലെ ഷര്‍ട്ട്‌, സോപ്പ്‌, ജോഗിങ്‌ ഡ്രസ്സുകള്‍, വാച്ച്‌, തൊപ്പി.......എല്ലാം ആണ്‍പിള്ളേര്‍ അടിച്ചുമാറ്റി. ഇഷ്ടന്‌ ലഭിച്ചത്‌ ആര്‍ക്കും പാകമാവാത്ത ചിലതു മാത്രം). ആകക്കൂടി ചാര്‍ളിചാപ്ലിന്‍ പരിവേഷം, അഴിച്ചിട്ട ഫുള്‍സ്ലീവ്‌ ഷര്‍ട്ട്‌, നീളംകൂടിയ പാന്റുകള്‍...ഇടയ്‌ക്കിടയ്‌ക്ക്‌ ആരെയും വടിയാക്കുന്ന തമാശകള്‍, ബാച്ച്‌ലര്‍.
ആഷിഫ്‌. മലപ്പുറം താനൂര്‍ സ്വദേശി, ബാച്ച്‌ലര്‍.രസികന്‍. താനൂരിന്റെ വീരകഥ പറയാന്‍ ജീവിതത്തില്‍ ഏറിയപങ്കും ചെലവഴിക്കും. വാചാലന്‍ എന്തിനെക്കുറിച്ചും.സംസാരിക്കുമ്പോള്‍ കൈ കാല്‍ മുതലായവയുടെ അമിത ആംഗ്യങ്ങള്‍. മൊബൈല്‍ഫോണില്‍ സംസാരിച്ച കഥപറഞ്ഞാല്‍ കൈ ചെവിയിലായിരിക്കും(സാങ്കല്‍പ്പിക മൊബൈല്‍)സംസാരം മുറിഞ്ഞുപോയോലോ എന്നാശങ്ക തന്നെ കാരണം.
റഷീദ് ഖാസിമി. ഇടുക്കി നെടുങ്കണ്ടം സ്വദേശി, പലപ്പോഴും ഞങ്ങളുടെ ക്രൂരതമാശകള്‍ക്ക് ഇരയാവുന്ന ദുര്‍ബലഹൃദയന്‍. പലരോടും ഞങ്ങളുടെ തമാശകളെകുറിച്ച് ആവലാതി പറഞ്ഞുകളയും ഈ വിദ്വാന്‍.എന്നാല്‍ ഞങ്ങളുടെ സ്‌നേഹവായ്പ്പുകള്‍ ആസ്വദിക്കുകയും ചെയ്യുന്നു. പെണ്ണുകാണലില്‍ ഹാഫ് സെഞ്ച്വറിയടിക്കും എന്ന പ്രതീതിയുണര്‍ത്തിയെങ്കിലും ഒടുവില്‍ ബാച്ച്‌ലര്‍ പദവിയില്‍ നിന്നു മോചിതനായി.
മജീദ്‌. (മലപ്പുറം എടയൂര്‍റോഡ്‌ സ്വദേശി, മൊബൈല്‍ജോക്കി എന്ന വിളിപ്പേരിനുടമ, ബാച്ച്‌ലര്‍. (മണിക്കൂറുകള്‍ നീളുന്ന മൊബൈല്‍ഫോണ്‍ സംസാരത്തിലൂടെ വീണ വിളിപ്പേര്‌. ഇഷ്ടപ്പെട്ടില്ലെങ്കില്‍ കൂടി പുഞ്ചിരിക്കും അല്ലാതെ രക്ഷയില്ല.തോറബോറയില്‍ നിയമം ഒന്നേയുള്ളു. അതനുസരിക്കുക മാത്രമാണ്‌ നിര്‍വാഹം)
സലാം പല്ലാരിമംഗലം. (കോതമംഗലം പല്ലാരിമംഗലം സ്വദേശി)തോറബോറയില്‍ പോരാളികളുടെ ഉറക്കം കെടുത്തുന്ന വാചകവീരന്‍, ശബ്ദഗാംഭീര്യം കൊണ്ടും ശരീരം കൊണ്ടും ആജാനുബാഹു. ഭക്ഷണത്തിനോട്‌ അമിതതാല്‍പ്പര്യം. ട്രെയിന്‍ യാത്രയില്‍ പച്ചവെള്ളം കണ്ടാല്‍ക്കൂടി ആവശ്യമില്ലെങ്കിലും വാങ്ങാന്‍തോന്നുമെന്ന്‌ കുറ്റസമ്മതം, ബാച്ച്‌ലര്‍.
സക്കീര്‍. മലപ്പുറം എടയൂര്‍ സ്വദേശി, ബാച്ച്‌ലര്‍. ഇരട്ടകുട്ടികളിലൊന്ന്. ചെറുപ്പത്തില്‍ കുരുത്തകേടുകള്‍ കാട്ടി മത്തോനാണ്(മറ്റവന്‍) എന്നു പറഞ്ഞു രക്ഷപ്പെട്ടിരുന്നതിനാല്‍ മത്തോന്‍ എന്നാണറിയപ്പെടുന്നത്. സംഗതി എന്ന വാക്കിന്റെ പേറ്റന്റ് മത്തോനാണ്. ആരെ കണ്ടാലും സംഗതി എന്തായി എന്നു ചോദിക്കും.(കല്യാണത്തെക്കുറിച്ചാണു ചോദ്യം) പെണ്ണുകെട്ടണം എന്ന് അദമ്യമായ ആശയുണ്ട്. പക്ഷേ ആറടി മൂന്നിഞ്ച് നീളമുള്ള മത്തോന് ഉപ്പയും ഉമ്മയുമില്ലാത്ത ഒരു പെണ്‍കുട്ടിയെ കണ്ടുകിട്ടണ്ടേ..
നിഷാദ്‌. ഇടുക്കി കട്ടപ്പനസ്വദേശി. ബാച്ച്‌ലര്‍. പരിചയപ്പെട്ടപ്പോള്‍ കവിതയെഴുതും എന്നുപറഞ്ഞുപോയി. അതുകൊണ്ടുതന്നെ കളിയാക്കലുകള്‍ക്ക്‌ ഇരയാവുന്നു. തൊലിക്കട്ടിയില്‍ പിടിച്ചുനില്‍ക്കുന്നു. മറ്റുള്ളവരുടെ കുറ്റങ്ങള്‍ കണ്ടെത്തുന്നതും കളിയാക്കുന്നതും വീക്ക്‌നെസ്സാണ്‌.(അതു പരസ്യമായ രഹസ്യം).
Feedjit Live Blog Stats
ഇടുക്കി ജില്ലയിലെ കട്ടപ്പനയാണ് ജന്മദേശം. ഇടത്തരം കുടുംബത്തിലെ മൂന്നുമക്കളില്‍ ഇളയവന്‍. വര്‍ണാഭമായൊരു ബാല്യകാലം എന്നുമെന്റെ ഓര്‍മകളെ പിറകോട്ടുവലിച്ചു കൊണ്ടേയിരിക്കുന്നു. പാടവും തോടും പൂക്കളും തുമ്പിയും കളങ്കമില്ലാത്ത കൂട്ടുകാരുമാണ് എനിക്കവിടെ പങ്കുകാരായി ഉള്ളത്. ഇന്ന് ജീവിതം ഒഴുക്കിനനുസരിച്ച് നീങ്ങുകയാണ്. മൊബൈലും ടിവിയും ഇന്റര്‍നെറ്റും കവരുന്ന ജീവിതത്തിനിടക്കും പോയ കാലത്തിലേക്ക് മടങ്ങിപ്പോവാനാണ് എനിക്കേറെയിഷ്ടം.
View my complete profile
Watermark theme. Powered by Blogger.